《谒卞忠贞祠》
明代·李昌祺

粉署得休暇，偶登冶城巅。令公有墓道，灌莽浮荒烟。

遗容俨鸾有，盛服严貂蝉。褒赠恤典重，报祀时荐蠲。

缅怀临难日，力战操戈鋋。君臣义所重，父子躯同捐。

岂伊一门间，卓尔忠孝全。晋士轻节槩，放旷尚虚玄。

宜含瓦石者，视死犹生年。炳焕留盛名，上与星日悬。

岂特式臣庶，端足扶坤乾。嗟彼负国徒，亦拜祠堂前。

后来建康倅，允矣希其贤。

作者简介：李昌祺（1376～1452）明代小说家。名祯，字昌祺、一字维卿，以字行世，号侨庵、白衣山人、运甓居士，庐陵（今江西吉安）人。永乐二年进士，官至广西布政使，为官清厉刚正，救灾恤贫，官声甚好。且才华富赡，学识渊博，诗集有《运甓漫稿》，又仿瞿佑《剪灯新话》作《剪灯余话》。